Folketing
1998-04-28

For en mærkning af boliger til særlige grupper kan ganske vist bruges til at skabe boliger beregnede til personer med bestemte behov og til at sikre bestemte grupper en bolig, og indtil nu har løsningen været anvendt over for grupper, som befolkningen ikke har den store berøringsangst over for, og som heller ikke nedvurderes i bred almindelighed, såsom unge, ældre og handicappede. Men anbringer vi sindslidende eller personer med misbrugsproblemer eller med andre alvorlige sociale vanskeligheder i særligt mærkede boliger, kan vi vel ikke sige os fri for, at vi til en vis grad stempler de mennesker, der skal bo der, så mærkningen af boliger risikerer at blive til en mærkning af mennesker. CD mener, at vi skal være forsigtige med at bygge boliger, hvor beboerne er stemplede fra den dag, hvor de flytter ind. Meningen er jo at rette op på mangelen på udslusningsmuligheder, og spørgsmålet er, hvor megen udslusning der kan blive tale om, hvis de nye beboere fra den første dag mødes med skepsis eller ligefrem mistillid af naboerne og det omkringliggende miljø.